ইস্তফা দিলেন রাষ্ট্রপুঞ্জে মার্কিন দূত নিকি হ্যালি। প্রেসিডেন্ট ডোনাল্ড ট্রাম্পের অত্যন্ত পছন্দের পাত্রী নিকির এই সরে যাওয়ায় জল্পনা শুরু হয়েছে। আজ নিকির ইস্তফার কথা ঘোষণা করে প্রেসিডেন্ট বলেন, ‘‘অনেক দিন ধরেই উনি আমাকে বলছিলেন, এ বছরের শেষে দায়িত্ব থেকে অব্যাহতি পেলে ভাল হয়। তাঁর সেই ইচ্ছেকে মর্যাদা দিতেই এই সিদ্ধান্ত। নিকির মতো কর্মনিষ্ঠ মানুষ আমার ‘টিম’-এ সম্পদ । আশা করি, অদূর ভবিষ্যতেই তিনি আবার হোয়াইট হাউসে ফিরে আসবেন।’’ প্রেসিডেন্ট ট্রাম্পের এই মন্তব্যেই শুরু হয়েছে জল্পনা— তা হলে কি ২০২০-র প্রেসিডেন্ট নির্বাচনে রিপাবলিকানদের অন্যতম পছন্দের প্রার্থী এই ভারতীয় বংশোদ্ভূত? নিকি নিজে অবশ্য বলেছেন, ‘‘সে রকম কোনও ভাবনা নেই। প্রত্যেক কূটনীতিকের একটা সময় অবসর নেওয়া উচিত। তাই এই সিদ্ধান্ত।’’ আগামী নির্বাচনে ট্রাম্প ফের প্রার্থী হলে তিনি তাঁর হয়ে প্রচারও করবেন বলে জানিয়েছেন হ্যালি।